## Pravilnik o pravima, uvjetima i načinu ostvarivanja prava iz obveznog zdravstvenog osiguranja

### NN 43/1999 (5.5.1999.), Pravilnik o pravima, uvjetima i načinu ostvarivanja prava iz obveznog zdravstvenog osiguranja

# HRVATSKI ZAVOD ZA ZDRAVSTVENO OSIGURANJE

Na osnovi članka 104. Zakona o zdravstvenom osiguranju
(»Narodne novine« broj 75/93, 55/96, 109/97, 13/98,
88/98 i 150/98) i članka 14. Statuta Hrvatskog zavoda za
zdravstveno osiguranje (»Narodne novine« broj 1/94),
Upravno vijeće Hrvatskog zavoda za zdravstveno osiguranje,
na 11. sjednici, održanoj 26. ožujka 1999. godine, donijelo
je

## PRAVILNIK

### O PRAVIMA, UVJETIMA I NAČINU OSTVARIVANJA PRAVA IZ OBVEZNOG ZDRAVSTVENOG OSIGURANJA

I. OPĆE ODREDBE

Članak 1.

Ovim Pravilnikom, sukladno odredbama Zakona o zdravstvenom osiguranju
(u daljnjem tekstu: Zakon), uređuju se prava i obveze iz obveznog
zdravstvenog osiguranja osiguranih osoba Hrvatskog zavoda za zdravstveno
osiguranje (u daljnjem tekstu: Zavod), te uvjeti i način
njihovog ostvarivanja.

Članak 2.

Osiguranom osobom Zavoda (u daljnjem tekstu: osigurana osoba)
smatra se osoba kojoj je na način propisan Zakonom i ovim
Pravilnikom utvrđen status osiguranika, odnosno osigurane
osobe.

Članak 3.

Osiguranoj osobi osigurava se pravo na zdravstvenu zaštitu
i pravo na novčane nadoknade i pomoći u opsegu, pod
uvjetima i na način kako je to propisano Zakonom, ovim
Pravilnikom i drugim općim aktima Zavoda.

II. UTVRÐIVANJE STATUSA OSIGURANE OSOBE

Članak 4.

Status osigurane osobe utvrđuje Zavod.

Danom utvrđivanja statusa osigurane osobe, osigurana osoba
stječe prava iz obveznog zdravstvenog osiguranja.

Osobi kojoj Zavod utvrdi status osigurane osobe izdaje se zdravstvena
iskaznica čiji je sadržaj, oblik, način izdavanja
i korištenja propisan općim aktom Zavoda.

Općim aktom Zavoda propisuje se u kojim slučajevima
se osobi kojoj je utvrđen status osigurane osobe ne izdaje
zdravstvena iskaznica.

Članak 5.

Status osigurane osobe utvrđuje Zavod na osnovi prijave koju
podnosi pravna ili fizička osoba na način propisan
općim aktom Zavoda.

Iznimno, ako Zavod u provedbenom postupku utvrdi da pravna ili
fizička osoba nije u propisanom roku podnijela prijavu
na obvezno zdravstveno osiguranje, utvrdit će osobi po službenoj
dužnosti status osigurane osobe.

Osobi koja je zaposlena kod dva ili više poslodavca status
osigurane osobe utvrđuje se na osnovi prijave na zdravstveno
osiguranje pravne ili fizičke osobe - jednog od poslodavca
i izdaje mu se samo jedna zdravstvena iskaznica.

Ako Zavod prihvati prijavu iz stavke 1. ovog članka, izdaje
osiguranoj osobi zdravstvenu iskaznicu, čime je postupak
po prijavi okončan.

Ako Zavod iznimno po službenoj dužnosti utvrđuje
status osigurane osobe o tome donosi pisano rješenje.

U vremenu od podnošenja prijave na zdravstveno osiguranje
do dana izdavanja zdravstvene iskaznice, kao i u slučajevima
kada se ne izdaje zdravstvena iskaznica, osigurana osoba svoj
status dokazuje kopijom ovjerene prijave na zdravstveno osiguranje.

Ako Zavod ne prihvati podnijetu prijavu ili utvrdi status osigurane
osobe prema nekoj drugoj osnovi, o tome donosi pisano rješenje
koje dostavlja podnositelju prijave i zainteresiranoj osobi.

Protiv rješenja iz stavke 7. ovog članka može
se izjaviti žalba Direkciji Zavoda.

Članak 6.

Pravna, odnosno fizička osoba obvezna je prijavu na obvezno
zdravstveno osiguranje (prijava na osiguranje, prijava o promjeni
osiguranja i odjava s osiguranja) dostaviti u roku od 8 dana od
dana stjecanja uvjeta za priznavanje statusa osigurane osobe,
odnosno od dana nastale promjene u osiguranju.

Članak 7.

Podnositelj prijave obvezan je uz prijavu na zdravstveno osiguranje
iz članka 5. ovog Pravilnika priložiti i odgovarajuće
dokaze kojima se dokazuje zakonska osnova osiguranja, kao što
je npr. zaposlenje, odnosno obavljanje djelatnosti osiguranika,
rodbinska srodnost osigurane osobe, izdržavanje osigurane
osobe i dr.

Na osnovi prijave i dokaza iz stavke 1. ovog članka status
osigurane osobe utvrđuje se danom:

- zasnivanja radnog odnosa za zaposlene osobe

- početka obavljanja gospodarske djelatnosti, odnosno samostalnog
obavljanja profesionalne djelatnosti u sklopu zanimanja za osobe
koje obavljaju te djelatnosti

- početka obavljanja poljodjelske djelatnosti, za osobe
kojima je poljodjelstvo jedino ili glavno zanimanje

- umirovljenja, za osobe koje su pravo na mirovinu ostvarile prema
propisima Republike Hrvatske

- početka školovanja za osobe koje zdravstveno osiguranje
stječu na osnovi redovnog školovanja

- utvrđivanja statusa njegovatelja za osobe koje pružaju
njegu i pomoć hrvatskom ratnom vojnom invalidu Domovinskog
rata s oštećenjem organizma 100% I. skupine

- rođenja, zaključenja braka ili ispunjenja uvjeta
za stjecanje prava na zdravstveno osiguranje za osobe koje pravo
na zdravstveno osiguranje izvode iz prava druge osobe

- podnošenja prijave Zavodu, za osobe koje pravo na zdravstveno
osiguranje stječu na osnovi same prijave.

Članak 8.

Kada je stjecanje statusa osigurane osobe člana obitelji
osiguranika uvjetovano izdržavanjem osigurane osobe, smatra
se da osiguranik izdržava osiguranu osobu ako ta osoba ispunjava
uvjete propisane člankom 9. ovog Pravilnika.

Kada je stjecanje statusa osigurane osobe člana obitelji
osiguranika uvjetovano nesposobnošću za samostalan
život i rad i potrebom izdržavanja od strane osiguranika,
osigurane osobe moraju ispunjavati uvjete propisane člankom
9. i 10. ovog Pravilnika.

Članak 9.

Prema članku 8. ovog Pravilnika smatra se da osoba nema
vlastitih prihoda dovoljnih za svoje izdržavanje:

1. ako uopće nema vlastitih sredstava

2. ako joj mjesečni prihod (osim prihoda od poljodjelske
djelatnosti) ne premašuje iznos od 595,00 kuna

3. ako joj pripadajući mjesečni prihod od poljodjelske
djelatnosti (katastarski prihod) ne premašuje iznos od 42,50
kuna

4. ako joj prihodi iz točke 2. i 3. ove stavke (mješoviti
prihod) u mjesecu koji prethodi mjesecu priznavanja statusa osigurane
osobe nije veći od 595,00 kuna.

Pod prihodom iz stavke 1. točke 2. i 4. ovog članka
podrazumijeva se prihod ostvaren trajnim ili povremenim obavljanjem
samostalne djelatnosti u svrhu ostvarivanja porezu podložnog
dohotka, osim prihoda ostvarenog s naslova socijalno-zaštitnih
potreba.

Članak 10.

Prema članku 8. ovog Pravilnika smatra se, da je osoba
nesposobna za samostalan život i rad, ako je:

1. navršila 60 (žena), odnosno 65 (muškarac) godina
života

2. sukladno propisima o mirovinskom i invalidskom osiguranju proglašena
trajno nesposobnom za rad i privređivanje

3. prema ocjeni liječničkog povjerenstva Zavoda,
ocijenjena nesposobnom za samostalan život i rad u trajanju
od najmanje godinu dana.

Članak 11.

Članu obitelji osiguranika, kojem je status osigurane osobe
priznat na osnovi izdržavanja, pravo na zdravstveno osiguranje
traje sve dok traje i uvjet izdržavanja.

Uvjet izdržavanja, utvrđen prema članku 9. ovog
Pravilnika prestaje istekom godine dana od dana priznavanja statusa
osigurane osobe, te je osigurana osoba obvezna ponovno dostaviti
mjerodavnom područnom uredu Zavoda dokumentaciju kojom
dokazuje uvjete propisane člankom 9. ovog Pravilnika.

Osigurana osoba iz stavke 1. ovog članka obvezna je i prije
isteka roka iz stavke 2. ovoga članka prijaviti svaku promjenu
koja bi bila od utjecaja na uvjete izdržavanja predviđene
stavkom 2.

Članak 12.

Izvanbračni supružnik smatra se članom obitelji
u smislu članka 6. Zakona ako su ispunjeni sljedeći
uvjeti:

1. oboje supružnika dalo je pisanu izjavu, pod materijalnom
i kaznenom odgovornošću, ovjerenu kod javnog bilježnika
da žive u izvanbračnoj zajednici i da niti jedno od
njih nije u braku s trećom osobom

2. prebivaju na istoj adresi najmanje godinu dana, što dokazuju
potvrdom policijske uprave.

Članak 13.

Članovi seljačkog kućanstva su osobe koje
se sukladno članku 6. Zakona smatraju članovima
obitelji osiguranika.

Osobe koje se bave poljodjelstvom kao jedinim i glavnim zanimanjem
ili su svoje poljoprivredno zemljište dale u zakup, te osobe
koje su uzele poljoprivredno zemljište u zakup, kao i osobe
koje su osigurane na mirovinsko i invalidsko osiguranje na osnovi
obavljanja poljodjelske djelatnosti, ne mogu steći status
člana obitelji osiguranika.

Članak 14.

Osigurana osoba kod koje su prestale okolnosti na osnovi kojih
je stekla status osigurane osobe, gubi taj status danom prestanka
tih okolnosti.

III. PRAVA IZ OBVEZNOG ZDRAVSTVENOG OSIGURANJA

***1. Zdravstvena zaštita***

Članak 15.

Osigurane osobe imaju pravo na zdravstvenu zaštitu sukladno
Zakonu o općim aktima Zavoda, a koja se ostvaruje putem
primarne, specijalističko-konzilijarne i bolničke
zdravstvene zaštite s odgovarajućom medicinskom rehabilitacijom.

Osim zdravstvene zaštite iz stavke 1. ovoga članka,
osigurane osobe imaju pravo i na:

- ortopedska i druga pomagala propisana općim aktom Zavoda

- stomatološko-protetsku pomoć i stomatološko-protetske
nadomjestke, propisane općim aktom Zavoda,

- lijekove s liste lijekova koji se primjenjuju u medicinskoj
terapiji osiguranih osoba u zdravstvenim ustanovama i koji se
mogu propisivati osiguranim osobama na recept Zavoda.

Osigurane osobe osim zdravstvene zaštite iz stavke 1. i 2.
ovog članka imaju pravo i na zdravstvenu zaštitu u
inozemstvu i to na način i pod uvjetima propisanim međudržavnim
ugovorima i općim aktom Zavoda.

Članak 16.

Osigurana osoba ostvaruje pravo na zdravstvenu zaštitu na
području Republike Hrvatske prema odredbama Zakona o zdravstvenoj
zaštiti (»Narodne novine« br. 1/97 - pročišćeni
tekst - u daljnjem tekstu: Zakon o zdravstvenoj zaštiti)
i Zakona, ovog Pravilnika, te drugih općih akata Zavoda
u zdravstvenim ustanovama ili kod zdravstvenih djelatnika privatne
prakse s kojima je Zavod sklopio ugovor o pružanju zdravstvene
zaštite (u daljnjem tekstu: ugovorna zdravstvena ustanova,
odnosno ugovorni zdravstveni djelatnik).

Članak 17.

Osigurana osoba ostvaruje pravo na zdravstvenu zaštitu na
teret Zavoda na osnovi valjane zdravstvene iskaznice, odnosno
na osnovi ovjerene kopije prijave na zdravstveno osiguranje.

Bez valjane zdravstvene iskaznice, odnosno ovjerene kopije prijave
na zdravstveno osiguranje osigurana osoba može na teret Zavoda
ostvariti samo pravo na hitnu medicinsku pomoć.

Članak 18.

Troškovi zdravstvene zaštite terete sredstva Zavoda
ako osigurana osoba ostvaruje tu zaštitu, na način
i pod uvjetima propisanim ovim Pravilnikom, drugim općim
aktima Zavoda i prema sklopljenim ugovorima između Zavoda
i ugovorne zdravstvene ustanove, odnosno ugovornog zdravstvenog
djelatnika, koji su pružili zdravstvenu zaštitu.

Članak 19.

Osigurana osoba sudjeluje u pokriću dijela troškova
zdravstvene zaštite u slučajevima, na način
i prema postupku kako je određeno općim aktima Zavoda.

Članak 20.

Kada ugovorna zdravstvena ustanova ili ugovorni zdravstveni djelatnik
nisu u mogućnosti pružiti osiguranoj osobi potrebnu
zdravstvenu zaštitu, obvezni su poduzeti sve što je
potrebno u svrhu pružanja hitne medicinske pomoći i
upućivanja osigurane osobe u najbližu ugovornu zdravstvenu
ustanovu koja je u mogućnosti pružiti traženu
zdravstvenu zaštitu.

Članak 21.

Osigurana osoba obvezna je tijekom ostvarivanja zdravstvene zaštite
postupati sukladno savjetima i uputama doktora koji joj pruža
zdravstvenu zaštitu.

Članak 22.

Osiguranik Zavoda koji ima mjesto stanovanja na području
druge države, ostvaruje zdravstvenu zaštitu u ugovornoj
zdravstvenoj ustanovi, odnosno kod ugovornog zdravstvenog djelatnika
koji su najbliži njegovom mjestu rada, ako to nije drukčije
uređeno međudržavnim ugovorom.

*1.1. Primarna zdravstvena zaštita*

Članak 23.

Mjere primarne zdravstvene zaštite utvrđene Zakonom o
zdravstvenoj zaštiti provode doktori medicine, specijalisti:
opće medicine, školske medicine, pedijatri, ginekolozi,
epidemiolozi, te doktori stomatologije i magistri farmacije.

Članak 24.

Osigurana osoba bira doktora primarne zdravstvene zaštite
(u daljnjem tekstu: izabrani doktor), u pravilu, prema mjestu
stanovanja kod najbliže ugovorne ustanove ili ugovornog zdravstvenog
djelatnika na način kako je to propisano općim aktom
Zavoda.

Članak 25.

Uz poslove iz članka 19. Zakona o zdravstvenoj zaštiti,
izabrani doktor opće medicine primarne zdravstvene zaštite
obavlja i sljedeće poslove:

1. utvrđuje kada je bolovanje osiguranika nastupilo i prestalo,
sukladno Zakonu i ovom Pravilniku

2. određuje izdvojenje osiguranika ako postoji sumnja da se
radi o zaraznoj bolesti, te obavlja druge epidemiološke mjere
sukladno vrijedećim zakonskim propisima

3. određuje vrstu prijevoznog sredstva potrebnog za prijevoz
bolesnika s obzirom na njegovo zdravstveno stanje i udaljenost
prijevoza

4. ocjenjuje stupanj trudnoće osiguranice poradi određivanja
porodnog dopusta i porođaja na osnovi nalaza i mišljenja
specijalista ginekologa

5. utvrđuje potrebu izostanka osiguranika s posla zbog njege
bolesnog člana obitelji, sukladno Zakonu

6. daje mišljenje je li bolovanje osiguranika svjesno prouzročeno,
odnosno da li je ozdravljenje namjerno sprečavano

7. utvrđuje potrebu pratnje bolesnika za vrijeme putovanja,
te daje mišljenje o potrebi boravka pratioca za vrijeme liječenja
u drugom mjestu na području Republike Hrvatske

8. daje prijedlog mjerodavnom liječničkom povjerenstvu
u svezi stjecanja prava na rad u skraćenom radnom vremenu
radi njege djeteta kojem je potrebna pojačana skrb i njega

9. odobrava promjenu mjesta boravka za vrijeme bolovanja osiguranika,
ako bi promjena mjesta boravka povoljno utjecala na brže
ozdravljenje i osposobljavanje osiguranika za rad

10. na osnovi prigovora osigurane osobe, upućuje ju s potrebnom
dokumentacijom liječničkom povjerenstvu radi davanja
ocjene, nalaza i mišljenja

11. obrađuje dokumentaciju i upućuje osiguranika na
ocjenu invalidnosti

12. provodi, odnosno obavlja nadzor nad liječenjem u stanu
osigurane osobe

13. obavlja i druge poslove u svezi s ostvarivanjem prava na zdravstvenu
zaštitu, odnosno prava iz zdravstvenog osiguranja sukladno
sklopljenom ugovoru sa Zavodom.

*1.1.1. Liječenje u stanu osigurane osobe*

Članak 26.

Osigurana osoba ima pravo na liječenje u stanu.

Liječenje u stanu može se provoditi kao:

- kućna posjeta izabranog doktora, odnosno medicinske sestre
iz tima izabranog doktora

- pružanje hitne medicinske pomoći u stanu osigurane
osobe.

Liječenje u stanu osigurane osobe može se provoditi
samo pod nadzorom izabranog doktora kada zdravstveno stanje osigurane
osobe zahtijeva takvo liječenje, a ne postoji potreba za
bolničkim liječenjem.

*1.1.2. Zdravstvena njega u stanu osigurane osobe*

Članak 27.

U svrhu zdravstvene zaštite, u pravilu, kroničnih
bolesnika, izabrani doktor može predložiti provođenje
zdravstvene njege u stanu osigurane osobe.

Suglasnost za provođenje zdravstvene njege u stanu osigurane
osobe daje doktor kontrolor Zavoda.

Uvjeti i način ostvarivanja prava na zdravstvenu njegu
u stanu osigurane osobe utvrđeni su općim aktom Zavoda.

*1.1.3. Patronažna zdravstvena skrb*

Članak 28.

U okviru patronažne zdravstvene skrbi pruža se stručna
pomoć i njega poradi praćenja stanja poslije porođaja
osiguranoj osobi - rodilji i novorođenom djetetu, kao i u
svrhu promicanja i očuvanja zdravlja pojedinaca i obitelji
i male djece, te skupina i pojedinaca kod kojih postoje povećani
rizici za nastanak bolesti.

Patronažnu zdravstvenu skrb provode više medicinske
sestre koje su u radu samostalne, a u suradnji s doktorima primarne
zdravstvene zaštite pri ugovornim zdravstvenim ustanovama,
odnosno ugovornim zdravstvenim djelatnicima.

*1.1.4. Hitna medicinska pomoć*

Članak 29.

Hitna medicinska pomoć podrazumijeva pružanje dijagnostičkih
i terapijskih postupaka koji su nužni u otklanjanju neposredne
opasnosti po život i zdravlje.

Osigurana osoba ostvaruje hitnu medicinsku pomoć bez uputnice
kod najbližeg doktora primarne zdravstvene zaštite prema
mjestu stanovanja, odnosno mjestu gdje se osigurana osoba zatekla
u trenutku pružanja hitne medicinske pomoći, te:

- u hitnoj službi doma zdravlja

- u ustanovi hitne medicinske pomoći

- u hitnoj službi bolničke ustanove.

U slučaju potrebe, a nakon pružene hitne medicinske
pomoći doktor iz stavke 2. ovog članka, koji je pružio
hitnu medicinsku pomoć, obvezan je voditi brigu o osiguranju
prijevoza osigurane osobe do bolničke zdravstvene ustanove,
vodeći pritom računa o vrsti prijevoza ovisno o zdravstvenom
stanju osigurane osobe.

Članak 30.

Osigurana osoba može hitnu medicinsku pomoć koristiti
i u stanu kada zbog prirode bolesti nije u mogućnosti ostvariti
tu pomoć u zdravstvenoj ustanovi.

*1.2. Specijalističko-konzilijarna zdravstvena
zaštita*

Članak 31.

Specijalističko-konzilijarnu zdravstvenu zaštitu osigurana
osoba ostvaruje na osnovi uputnice koju izdaje izabrani doktor
iz članka 25. ovog Pravilnika u najbližoj ugovornoj
zdravstvenoj ustanovi koja može pružiti traženu
zdravstvenu uslugu.

O potrebi upućivanja na specijalističke preglede
i dijagnostičke, odnosno terapijske postupke, odlučuje
izabrani doktor i upućuje osiguranu osobu u najbližu
ugovornu zdravstvenu ustanovu koja ih može pružiti.

Ako osigurana osoba želi specijalistički pregled ili
dijagnostičke, odnosno terapijske postupke obaviti na području
Republike Hrvatske u drugoj ugovornoj zdravstvenoj ustanovi, a
ne najbližoj koja može pružiti traženu zdravstvenu
uslugu, ostvaruje ih na osnovi izdane uputnice, s time da nema
pravo na nadoknadu troškova prijevoza.

Članak 32.

Specijalističko-konzilijarnu zdravstvenu zaštitu,
u dijelu stomatološke specijalistike, osigurana osoba ostvaruje
na osnovi uputnice izabranog doktora stomatologije.

Specijalističko-konzilijarnu zdravstvenu zaštitu,
u dijelu zdravstvene zaštite žena, osigurana osoba ostvaruje
na osnovi uputnice izabranog doktora specijalista ginekologa.

Članak 33.

Izabrani doktor obvezan je uz uputnicu za specijalističko-konzilijarnu
zdravstvenu zaštitu priložiti povijest bolesti i sve
nalaze obavljenih specijalističkih pregleda, dijagnostičkih
odnosno terapijskih postupaka.

Uputnica ima obilježje narudžbe za izvršenje traženih
dijagnostičkih, odnosno terapijskih postupaka.

Uputnica za specijalistički pregled vrijedi 30 dana od
dana izdavanja uputnice.

Članak 34.

Doktor specijalist nakon izvršenog dijagnostičkog,
odnosno terapijskog postupka obvezan je dostaviti izabranom doktoru
nalaz i mišljenje o zdravstvenom stanju osigurane osobe s
uputama za daljnje liječenje.

Članak 35.

Nakon dobivenih nalaza po obavljenom dijagnostičkom, odnosno
terapijskom postupku osigurana osoba obvezna je javiti se s nalazom
svom izabranom doktoru odmah, odnosno čim je to u mogućnosti
učiniti.

*1.3. Bolnička zdravstvena zaštita*

Članak 36.

Bolnička zdravstvena zaštita provodi se u ugovornim
bolničkim ustanovama na osnovi izdane uputnice za bolničko
liječenje koju osiguranoj osobi izdaje izabrani doktor
iz članka 25. ovog Pravilnika, odnosno doktor u službi
hitne medicinske pomoći.

O potrebi upućivanja osigurane osobe na bolničko
liječenje, te o zdravstvenoj ustanovi u koju se upućuje
odlučuje izabrani doktor, odnosno doktor u službi
hitne medicinske pomoći.

Bolničko liječenje osigurana osoba ostvaruje u najbližoj
ugovornoj bolničkoj ustanovi prema mjestu stanovanja koja
može pružiti traženu uslugu, odnosno u drugoj ugovornoj
bolničkoj ustanovi u koju je uputi izabrani doktor u slučaju
iz članka 40. stavke 2. ovog Pravilnika.

Ako se osigurana osoba želi liječiti u drugoj ugovornoj
bolničkoj ustanovi na području Republike Hrvatske,
a ne u onoj u koju je uputi izabrani doktor, može to ostvariti
na osnovi izdane uputnice, s time da nema pravo na nadoknadu troškova
prijevoza.

Članak 37.

Izabrani doktor obvezan je na uputnici za bolničko liječenje
naznačiti naziv ustanove, u koju se osigurana osoba upućuje,
vrstu djelatnosti i uputnu dijagnozu bolesti, te priložiti
cjelokupnu medicinsku dokumentaciju.

Uputnica za bolničko liječenje vrijedi 30 dana od
dana izdavanja uputnice.

Članak 38.

Bolničko liječenje osiguranih osoba bolesnih od
kroničnih bolesti provodi se u ugovornim specijalnim bolnicama
za liječenje duševnih bolesti, liječenje kroničnih
bolesti, liječenje bolesti osoba starije dobi, liječenje
djece s trajnim psihofizičkim smetnjama, te liječenje
medicinskom rehabilitacijom.

Članak 39.

Pravo na bolničko liječenje medicinskom rehabilitacijom
u ugovornoj bolničkoj ustanovi osigurana osoba ostvaruje
na osnovi uputnice izabranog doktora ili kao nastavak bolničkog
liječenja.

Uvjeti i način ostvarivanja prava na bolničko liječenje
medicinskom rehabilitacijom utvrđuju se općim aktom
Zavoda.

Članak 40.

Ugovorna bolnička ustanova obvezna je upućenu osiguranu
osobu primiti na liječenje ili radi provođenja dijagnostičkih,
odnosno terapijskih postupaka u najkraćem mogućem
roku, a u slučajevima ugroženosti života, odmah.

Kada osiguranoj osobi na osnovi uputnice nije omogućeno
bolničko liječenje u roku od 30 dana, doktor u bolničkoj
ustanovi obvezan je na uputnici navesti razloge neprihvaćanja
i upute izabranom doktoru u svezi daljnjeg postupka.

Članak 41.

Ugovorna bolnička ustanova obvezna je nakon obavljenog
bolničkog liječenja izdati osiguranoj osobi otpusno
pismo i osobni račun.

Članak 42.

Osigurana osoba obvezna je javiti se s otpusnim pismom iz članka
41. ovog Pravilnika osobno ili putem člana obitelji, odnosno
treće osobe svom izabranom doktoru odmah, odnosno čim
je to u mogućnosti učiniti.

Članak 43.

Uputnica iz članka 31. stavke 1., članka 32. i članka
36. stavke 1. ovog Pravilnika je propisana tiskanica Zavoda koja
mora sadržavati:

1. puni naziv Zavoda

2. broj područnog ureda Zavoda osigurane osobe

3. broj područnog ureda Zavoda obveznika uplate doprinosa

4. broj osigurane osobe

5. oznaku osnove osiguranja

6. oznaku nositelja osiguranja ili člana obitelji

7. rok valjanosti iskaznice

8. JMBG ili MB (matični broj stranca)

9. oznaku države osiguranja (za ino-osigurane osobe)

10. ime i prezime osigurane osobe

11. broj obveze

12. oznaku serije i broja uputnice

13. adresu stanovanja osigurane osobe

14. šifru dijagnoze prema Međunarodnoj klasifikaciji
bolesti, ozljeda i uzroka smrti

15. šifru zdravstvene ustanove ili ordinacije privatne prakse

16. šifru doktora

17. oznaku odnosi li se pravo na zdravstvenu zaštitu na odredbe
članka 51., 85. ili 90. Zakona

18. oznaku o sudjelovanju osigurane osobe u troškovima zdravstvene
zaštite

19. oznaku kategorije osiguranja

20. spol osigurane osobe

21. državu osiguranja

22. naziv: »UPUTNICA ZA«

23. šifru djelatnosti za A specijalistički pregled

24. šifru djelatnosti za B bolničko liječenje

25. šifru djelatnosti za C dijagnostičku pretragu

26. šifru djelatnosti za D ambulantno liječenje

27. naziv zdravstvene ustanove - ordinacije u koju se osiguranu
osobu upućuje i mjesto

28. uputnu dijagnozu

29. oznaku vrste zdravstvene zaštite koju se uputnicom traži

30. oznaku da li se uz uputnicu prilaže povijest bolesti

31. oznaku da li se uz uputnicu prilažu dijagnostički
nalazi

32. mjesto i datum izdavanja uputnice

33. potpis i faksimil izabranog doktora

34. pečat zdravstvene ustanove, odnosno ordinacije doktora
medicine privatne prakse.

Podatke navedene iz stavke 1. točke 2. do 11. ovog članka
na tiskanicu uputnice unosi se preslikom sa zdravstvene iskaznice
osigurane osobe, odnosno upisom podatka iz dokumenta koji zamjenjuje
zdravstvenu iskaznicu, a ostale podatke čitljivo tintom
ili kemijskom olovkom plave ili crne boje, odnosno kompjuterskim
upisom, osim točke 33. i 34.

Članak 44.

Tiskanica uputnice je formata A-5 (21 cm ¤ 14,5 cm) i sastavni
je dio ovog Pravilnika.

*1.4. Ortopedska i druga pomagala*

Članak 45.

Osigurana osoba ostvaruje pravo na ortopedska i druga pomagala
pod uvjetima i na način propisan općim aktom Zavoda.

*1.5. Stomatološko-protetska pomoć i stomatološko-protetski
nadomjesci*

Članak 46.

Osigurana osoba ostvaruje pravo na stomatološko-protetske
nadomjestke i ortodontska pomagala pod uvjetima i na način
propisan općim aktom Zavoda.

*1.6. Pravo na lijekove*

Članak 47.

Osigurane osobe imaju pravo na korištenje lijekova koji su
utvrđeni listom lijekova i to na lijekove koji se primjenjuju
u medicinskoj terapiji u zdravstvenim ustanovama i na lijekove
koji se mogu propisivati na recept Zavoda.

Iznimno od stavke I. ovog članka, na teret sredstava Zavoda
osigurava se samo 50% iznosa nabavne cijene lijeka za koji je
u Listi lijekova, uz generički naziv lijeka, upisana oznaka
»50%«, s tim da preostalih 50% iznosa snosi osigurana
osoba.

Općim aktom Zavoda utvrđuje se pobliže pravo na
korištenje lijekova te način i postupak ostvarivanja
tog prava na lijekove.

***2. Novčane nadoknade i pomoći***

*2.1. Nadoknada plaće za vrijeme bolovanja*

Članak 48.

Osiguranicima za vrijeme bolovanja pripada nadoknada plaće
u slučajevima, pod uvjetima i na način propisan
Zakonom ili ovim Pravilnikom.

Pod bolovanjem u smislu Zakona i ovog Pravilnika smatra se odsutnost
s rada zbog bolesti ili ozljede, odnosno drugih okolnosti.

Članak 49.

Nadoknada plaće za vrijeme bolovanja (u daljnjem tekstu:
nadoknada plaće) pripada osiguraniku - zaposleniku od prvog
dana bolovanja, a osiguraniku koji obavlja gospodarsku djelatnost,
odnosno samostalno obavlja profesionalnu djelatnost u sklopu zanimanja
od 43. dana bolovanja i traje do posljednjeg dana bolovanja, odnosno
do donošenja pravomoćne odluke o utvrđenoj invalidnosti
osiguranika.

Iznimno od stavke 1. ovog članka kada se nadoknada plaće
prema odredbama Zakona isplaćuje od prvog dana bolovanja
na teret sredstava Zavoda, osiguraniku koji obavlja gospodarsku
djelatnost, odnosno samostalno obavlja profesionalnu djelatnost
u sklopu zanimanja, ona pripada od prvog dana bolovanja.

Članak 50.

Nadoknadu plaće iz članka 21. točke 1. i 2.
Zakona obračunava i isplaćuje osiguraniku iz svojih
sredstava pravna, odnosno fizička osoba - poslodavac, sukladno
članku 22. odnosno 23. Zakona i to:

1. za prvih 7 odnosno 42 dana bolovanja, a u slučaju rada
osiguranika u inozemstvu za sve vrijeme dok se nalazi u inozemstvu
- na teret poslodavca ako Zakonom nije drukčije propisano

2. od 8. odnosno 43, dana bolovanja nadalje - na teret sredstava
Zavoda ako Zakonom nije drukčije propisano.

Članak 51.

Osiguraniku kojemu je za vrijeme trajanja bolovanja prestao radni
odnos, odnosno obavljanje djelatnosti osobnim radom pripada nadoknada
plaće sukladno Zakonu.

Članak 52.

Nadoknadu plaće sukladno odredbama Zakona i ovog Pravilnika
obračunava i isplaćuje pravna, odnosno fizička
osoba - poslodavac osim slučajeva iz članka 21.
točke 3., 6., 7., 8. i 9. Zakona, kada nadoknadu plaće
obračunava i isplaćuje Zavod.

Sredstva koja je poslodavac isplatio sukladno stavci 1. ovog članka,
a koja prema odredbama Zakona terete sredstva Zavoda, Zavod je
obvezan vratiti poslodavcu u roku od 45 dana od dana primitka
zahtjeva za povrat, bez obveze plaćanja zateznih kamata
za sve vrijeme nepodmirenja dužnog iznosa. Uz zahtjev poslodavac
je obvezan priložiti tiskanicu »Potvrda o plaći«
i »Izvješće o bolovanju«, te dokumentaciju
o izvršenim isplatama nadoknada plaće, te uplaćenim
doprinosima za obvezno zdravstveno osiguranje za odnosne mjesece.

Članak 53.

Osiguraniku, koji je upućen na rad u inozemstvo, nadoknada
plaće pripada sukladno odredbama Zakona i ovog Pravilnika
s time da se isplaćuje na teret sredstava Zavoda samo za
vrijeme njegovog boravka u Republici Hrvatskoj, osim u slučajevima:
korištenja obveznog porodnog dopusta, porodnog dopusta do
jedne, odnosno tri godine života djeteta, posvojiteljskog
dopusta, prava na rad u skraćenom radnom vremenu do jedne,
odnosno tri godine života djeteta iz članka 21. stavke
1. točke 7. Zakona, dopusta iz članka 21. stavke
1. točke 8. Zakona, te stanke za dojenje djeteta iz članka
21. stavke 1. točke 9. Zakona.

Članak 54.

Osiguraniku koji je u vrijeme bolovanja stavljen u pritvor ili
istražni zatvor pripada sukladno odredbama Zakona i ovog
Pravilnika nadoknada plaće u visini jedne trećine
nadoknade, a ako izdržava obitelj u visini jedne polovice
pripadajuće nadoknade. Tako umanjena nadoknada pripada osiguraniku
dok traje bolovanje, pritvor ili istražni zatvor.

Osiguraniku iz stavke 1. ovog članka, nakon otpuštanja
iz pritvora ili istražnog zatvora jer je postupak protiv
njega pravomoćnom presudom obustavljen, ili je pravomoćnom
presudom oslobođen optužbe, ili je optužba odbijena,
ali ne zbog nenadležnosti suda, ostvaruje pravo na obustavljeni
dio nadoknade plaće.

Bolovanje za vrijeme trajanja pritvora ili istražnog zatvora,
u smislu stavke 1. ovog članka utvrđuje izabrani doktor
opće medicine, na prijedlog doktora medicine ustanove u
kojoj se osiguranik nalazi.

Članak 55.

Osiguraniku koji se nalazi na izdržavanju kazne zatvora ili
u ustanovi zbog provođenja mjera obveznog čuvanja i
liječenja ne pripada nadoknada plaće.

Osiguraniku koji je privremeno sukladno članku 145. stavci
10. Zakona o radu udaljen s rada, ne pripada nadoknada plaće
ako za vrijeme dok je udaljen s rada stupi na bolovanje.

*2.2. Nadoknada plaće zbog njege člana
obitelji*

Članak 56.

Osiguranik ima pravo na nadoknadu plaće zbog njege djeteta
i supružnika (bračnog i izvanbračnog), s kojim
živi u zajedničkom kućanstvu i to za svaku utvrđenu
bolest u trajanju propisanom člankom 24. Zakona.

Pravo na nadoknadu plaće iz stavke 1. ovog članka
ne pripada osiguraniku za vrijeme dok se nalazi na godišnjem
odmoru, odnosno plaćenom dopustu.

*2.3. Nadoknada plaće zbog trudnoće i porođaja*

Članak 57.

Pravo na nadoknadu plaće za vrijeme korištenje obveznog
porodnog dopusta, porodnog dopusta do jedne, odnosno tri godine
života djeteta, posvojiteljskog dopusta, prava na rad u skraćenom
radnom vremenu do jedne, odnosno tri godine života djeteta
iz članka 21. stavke 1. točke 7. Zakona, dopusta
iz članka 21. stavke 1. točke 8. Zakona, stanke
za dojenje djeteta iz članka 21. stavke 1. točke
9. Zakona, pripada osiguraniku u visini, na način i u trajanju
kako je to propisano Zakonom, Zakonom o radu i Zakonom o porodnom
dopustu majki koje obavljaju samostalnu djelatnost i nezaposlenih
majki, te ovim Pravilnikom.

Članak 58.

Nezaposlenoj majci pripada pravo na novčanu nadoknadu za
vrijeme korištenja porodnog dopusta  za blizance, treće
i svako sljedeće dijete do navršene treće godine
života djeteta u visini, na način i u trajanju kako
je to propisano Zakonom, Zakonom o porodnom dopustu majki koje
obavljaju samostalnu djelatnost i nezaposlenih majki, te ovim
Pravilnikom.

*2.4. Pomoć za opremu novorođenog djeteta*

Članak 59.

Osigurane osobe imaju pravo na pomoć za opremu novorođenog
djeteta u visini propisanoj Zakonom, a pod uvjetima i na način
koji je propisao ministar zdravstva.

*2.5. Nadoknada za pogrebne troškove*

Članak 60.

Pravo na nadoknadu za pogrebne troškove osiguranika pripada
pravnoj ili fizičkoj osobi sukladno odredbama Zakona i
ovog Pravilnika koja je snosila troškove pokopa osiguranika.

Nadoknada iz stavke 1. ovog članka pripada i ako je smrt
osiguranika nastupila u roku od 30 dana nakon prestanka statusa
osiguranika.

Članak 61.

Nadoknada za pogrebne troškove pripada u visini najnižeg
iznosa nadoknade plaće utvrđenog sukladno članku
87. ovog Pravilnika vrijedećeg za mjesec u kojem je osiguranik
umro.

Iznimno od odredbe stavke 1. ovog članka nadoknada za pogrebne
troškove umrlog osiguranika-donatora radi eksplantacije organa
pripada u visini iznosa standardne opreme za pogreb u mjestu pokopa,
te troškovi prijevoza.

Članak 62.

Nadoknada za pogrebne troškove osiguranika umrlog u inozemstvu
za vrijeme korištenja zdravstvene zaštite na osnovi
rješenja Zavoda, sukladno odredbama općeg akta Zavoda,
pripada u visini stvarnih troškova pokopa u mjestu u kojem
je osiguranik umro, ali ne više od iznosa troškova prijevoza
njegovih posmrtnih ostataka od mjesta smrti do mjesta pokopa u
Republici Hrvatskoj prema cjeniku domaćeg prijevoznika.

*2.6. Nadoknada putnih troškova u svezi s korištenjem
zdravstvene zaštite*

Članak 63.

Osiguranim osobama, sukladno odredbama Zakona i ovog Pravilnika,
pripada pravo na nadoknadu putnih troškova nastalih u svezi
s korištenjem zdravstvene zaštite.

Pod putnim troškovima iz stavke 1. ovog članka podrazumijevaju
se troškovi korištenja javnog prijevoznog sredstva ako
ovim Pravilnikom nije drukčije propisano.

Članak 64.

Osiguranim osobama koje su od izabranog doktora, zdravstvene ustanove
ili Zavoda upućene ili pozvane u drugo mjesto u svezi s
ostvarivanjem prava na zdravstvenu zaštitu iz ovog Pravilnika,
pripada nadoknada troškova prijevoza prema najkraćoj
relaciji i po najnižoj cijeni za redovna prijevozna sredstva
javnog prometa.

Vrstu javnog prijevoznog sredstva određuju izabrani doktor
medicine prema zdravstvenom stanju korisnika prijevoza i dužini
puta.

Članak 65.

Nadoknada troškova prijevoza pripada osiguranim osobama kada
je prijevoz osigurane osobe potreban zbog primitka u ugovornu
zdravstvenu ustanovu, otpremanja iz ugovorne zdravstvene ustanove
ili premještaja iz jedne u drugu ugovornu zdravstvenu ustanovu,
iz mjesta stanovanja ili privremenog boravka osigurane osobe.

Odredba stavke 1. ovog članka primjenjuje se i kada se
osigurana osoba, kojoj je zdravstvena zaštita pružena
u inozemstvu sukladno općem aktu Zavoda, prevozi iz inozemstva
i ako je potrebu prijevoza utvrdilo liječničko povjerenstvo
Zavoda sukladno općem aktu Zavoda.

Osigurana osoba ima pravo na nadoknadu troškova prijevoza
u slučaju upućivanja na liječenje u inozemstvo
sukladno općem aktu Zakona.

Članak 66.

Nadoknada troškova prijevoza pripada i za prijevoz posmrtnih
ostataka osigurane osobe koja je u svezi s ostvarivanjem prava
iz članka 64. odnosno 65. ovog Pravilnika bila upućena
ili pozvana u drugo mjesto, kao i u slučaju iz stavke 2.
članka 61. ovog Pravilnika.

Pravo na nadoknadu troškova prijevoza iz stavke 1. ovog članka
pripada pravnoj ili fizičkoj osobi koja je o svom trošku
izvršila prijevoz i to u visini stvarnih troškova tog
prijevoza.

Članak 67.

Osiguranoj osobi, koja je morala putovati zbog ostvarivanja prava
u smislu odredbi članka 64. odnosno 65. ovog Pravilnika,
pripada nadoknada troškova prijevoza pod uvjetom:

- da je udaljenost od mjesta polaska do mjesta najbližeg
doktora medicine, odnosno zdravstvene ustanove u drugom mjestu
veća od 50 km, odnosno veća od 15 morskih milja od
mjesta polaska na otoku do mjesta dolaska na kopnu, prema službenom
daljinomjeru prijevoznika

- da je doktor medicine potvrdio na tiskanici putnog naloga da
je izvršio traženi pregled, odnosno dijagnostičku
pretragu ili postupak.

Iznimno, osiguranoj osobi koja je zbog liječenja morala
više od 5 puta u razdoblju od 30 dana putovati iz mjesta
boravka do najbližeg doktora medicine, odnosno zdravstvene
ustanove u drugom mjestu, pripada nadoknada za troškove prijevoza
u slučaju kada je udaljenost između tih mjesta veća
od 15 km, odnosno od 5 morskih milja.

Kada zbog liječenja osigurana osoba mora tijekom kalendarskog
mjeseca putovati više od 20 puta ili kada bi troškovi
prijevoza toga putovanja bili veći od cijene mjesečne
karte prijevoznika (pokaz, karnet ili sl.), osiguranoj osobi pripada
pravo na novčanu nadoknadu u visini cijene mjesečne
karte, ako mogućnost korištenja takve karte postoji
i ako je udaljenost između mjesta boravka osiguranika do najbližeg
ugovornog doktora, odnosno ugovorne zdravstvene ustanove veća
od 15 km, odnosno od 5 morskih milja.

Osigurana osoba koja hemodijalizu koristi kao kronični
bubrežni bolesnik, a ne koristi sanitetski prijevoz ima uime
troškova prijevoza pravo na nadoknadu u visini od 20% cijene
litre benzina 98 oktana po prijeđenom kilometru.

Iznimno od odredbe stavke 4. ovog članka, osigurana osoba
koja se zbog hemodijalize morala koristiti prijevozom na području
grada ili mjesta stanovanja gdje postoji organizirani javni prijevoz,
ima pravo na mjesečnu paušalnu nadoknadu u visini
dvostrukog iznosa cijene mjesečne pokazne karte.

Članak 68.

Iznimno od odredbe članka 64. ovog Pravilnika, ako od mjesta
polaska do najbližeg ugovornog doktora, odnosno ugovorne
zdravstvene ustanove u drugom mjestu ne prometuje javno prijevozno
sredstvo ili prometuje samo djelomice, osiguranoj osobi koja je
koristila neko drugo prijevozno sredstvo nadoknađuju se troškovi
prijevoza u visini 20% cijene jedne litre benzina 98 oktana po
prijeđenom kilometru.

Članak 69.

Osiguranoj osobi koja je umjesto javnog prijevoznog sredstva sukladno
odredbama ovog Pravilnika koristila osobno vozilo, nadoknađuju
se troškovi prijevoza u visini troškova prijevoza javnim
prijevoznim sredstvom, a sukladno članku 64. ovog Pravilnika,
pod uvjetom da su troškovi prijevoza javnim prijevoznim sredstvom
niži od troškova prijevoza osobnim automobilom.

Članak 70.

Osigurana osoba koju je kao hitan slučaj potrebno prevesti
u ugovornu zdravstvenu ustanovu ili kod ugovornog zdravstvenog
djelatnika zbog bolesti ili ozljede, odnosno porođajnih trudova,
a koja je zbog nemogućnosti korištenja sanitetskog
prijevoza morala koristiti prijevoz osobnim vozilom ili auto-taksi
službom, ima pravo na nadoknadu troškova prijevoza ako
doktor medicine koji je pružio zdravstvenu zaštitu potvrdi
da je takav prijevoz bio nužan.

Nadoknada troškova prijevoza iz stavke 1. ovog članka
priznaje se osiguranoj osobi u visini cijene prijevoza auto-taksi
službom, odnosno kada je prijevoz izvršen osobnim vozilom
u visini cijene iz članka 68. ovog Pravilnika.

Članak 71.

Pravo na nadoknadu troškova prijevoza sukladno odredbama
ovog Pravilnika ima i osoba koju je izabrani doktor medicine odredio
za pratioca osigurane osobe.

Pravo na potrebu pratioca utvrđuje, prema stavci 1. ovog članka,
izabrani doktor medicine ovisno o zdravstvenom stanju osigurane
osobe, osim u slučajevima djece do 18. godine života,
odnosno djece koja su potpuno i trajno nesposobna za rad, sukladno
posebnim propisima, za koje se smatra da im je potrebna pratnja.

Iznimno, izabrani doktor medicine može u opravdanim slučajevima
uz prethodnu suglasnost doktora kontrolora Zavoda odrediti za
pratioca dvije osobe.

Članak 72.

Osiguraniku ne pripada pravo na nadoknadu troškova prijevoza
kada zbog korištenja zdravstvene zaštite putuje iz mjesta
stanovanja, odnosno boravka u mjesto svog rada, ako mu za vrijeme
trajanja liječenja poslodavac isplaćuje nadoknadu
za troškove putovanja od mjesta stanovanja, odnosno boravka
do mjesta rada i obratno.

***3. Način utvrđivanja osnovice za određivanje
nadoknade plaće i utvrđivanja valorizacije (povećanja)
osnovice za nadoknadu plaće***

*3.1. Osnovica za utvrđivanje nadoknade plaće*

Članak 73.

Osnovica za obračun nadoknade plaće utvrđuje
se kao satna ili dnevna osnovica, ovisno o izvršenoj preraspodjeli
radnog vremena osiguranika - korisnika nadoknade.

Članak 74.

Osiguranicima koji obavljaju gospodarsku djelatnost, odnosno samostalno
obavljaju profesionalnu djelatnost u sklopu zanimanja, nadoknada
plaće pripada za radne dane u tjednu, a obračunava
se kao prosječna dnevna nadoknada.

Tjedan u smislu odredbe ovog članka im 6 radnih dana.

Članak 75.

Osnovicu za utvrđivanje nadoknade plaće čini
prosječni iznos plaće koja je osiguraniku isplaćena
sukladno propisima o platnom prometu u Republici Hrvatskoj, odnosno
općim aktima Zavoda u posljednjh 6 mjeseci prije mjeseca
u kojem je nastupio slučaj na osnovi kojeg se stječe
pravo na nadoknadu.

Prosječni iznos plaće iz stavke 1. ovog članka
izračunava se na način da se isplaćeni iznosi
plaće stave sukladno odredbi članka 73. ovog Pravilnika,
u odnos sa brojem sati odnosno dana u posljednjih 6 mjeseci prije
mjeseca u kojem je nastupio slučaj na osnovi kojeg se stječe
pravo na nadoknadu.

Pod isplaćenom plaćom iz stavke 1. ovog članka
smatra se:

1. plaća isplaćena sukladno ugovoru o radu po svim
osnovama i mjerilima općeg akta kojim je utvrđen obračun
i isplata plaća.

2. plaća isplaćena na osnovi periodičnog obračuna
ili na osnovi obračunatih razlika plaće (retroaktivna
promjena vrijednosti poslova radnog mjesta), u dijelu koji se
odnosi na mjesece na osnovi kojih se utvrđuje osnovica za
nadoknadu ako je isplaćena u roku dospijeća plaće,
sukladno članku 76. stavci 3. ovog Pravilnika.

3. nadoknada plaće isplaćena za vrijeme odsutnosti
s rada u smislu propisa o radu (godišnji odmor, plaćeni
dopust i sl.).

4. nadoknada plaće zbog bolovanja koja se isplaćuje
na teret pravne ili fizičke osobe.

Osiguranicima koji obavljaju gospodarsku djelatnost, odnosno samostalno
obavljaju profesionalnu djelatnost u sklopu zanimanja, kao plaća
za utvrđivanje osnovice za nadoknadu plaće uzima se
osnovica na osnovi koje se obračunavaju i plaćaju
doprinosi za zdravstveno osiguranje tih osiguranika, umanjena
za zakonom propisane obvezne doprinose, poreze i prireze, pod
uvjetom da su u razdoblju iz stavke 1. ovog članka na navedenu
osnovicu obračunati i plaćeni propisani doprinosi.

Članak 76.

Osnovica za nadoknadu utvrđena prema članku 75. i 78.
ovog Pravilnika od koje je izvršen obračun i isplata
nadoknada plaće konačna je i ne može se mijenjati.

Iznimno od stavke 1. ovog članka, kada je osnovica za nadoknadu
utvrđena na osnovi pogrešnih ili nepotpunih podataka,
odnosno kada u času njezinog utvrđivanja nisu uzeti
svi podaci o primanjima navedeni u članku 75. ovog Pravilnika,
koja su korisniku nadoknade isplaćena do dospijeća
isplate tako obračunate nadoknade plaće, osiguranik
- korisnik nadoknade plaće može tražiti ponovno
utvrđivanje osnovice za nadoknadu i pripadajući iznos
nadoknade od tako utvrđene osnovice za nadoknadu.

Pod dospijećem isplate prema stavci 2. ovog članka
podrazumijeva se dan isplate plaće kod poslodavca korisnika
nadoknade plaće za odnosni mjesec, a koji ne može biti
prije posljednjeg dana u mjesecu za koji se obračunava
nadoknada plaće.

Članak 77.

U osnovicu za nadoknadu ne uzimaju se:

1. primanja koja je osiguranik ostvario na osnovi ugovora o djelu

2. primanja koja je osiguranik primio prema propisima o mirovinskom
i invalidskom osiguranju, te o zdravstvenom osiguranju osim nadoknade
plaće zbog bolovanja koja se isplaćuju na teret pravne
ili fizičke osobe.

3. posebne nagrade u znak priznanja i novčane nagrade zaposlenicima
(godišnje ili prigodne, menadžerske nagrade), bez obzira
na to jesu li u općem aktu poslodavca određene kao osnove
za raspodjelu plaća.

4. primanja uime nadoknada troškova (terenski dodatak, nadoknada
za odvojeni život i sl.)

5. nadoknade isplaćene za izume i tehnička unapređenja
ostvarena na radu ili u svezi s radom

6. premije osiguranja koje poslodavac plaća za zaposlenike
po osnovi osiguranja života i dodatne mirovine.

Članak 78.

Iznimno od odredbe članka 75. stavke 1. ovog Pravilnika,
ako osiguraniku nije isplaćena niti jedna plaća, odnosno
ako je isplaćena samo jedna plaća u posljednjih 6
mjeseci prije mjeseca u kojem je nastupio slučaj na osnovi
kojeg se stječe pravo na nadoknadu, ne utvrđuje se
osnovica za nadoknadu plaće, već mu pripada najniža
nadoknada plaće utvrđena sukladno članku 87.
ovog Pravilnika, vrijedećeg za mjesec koji prethodi mjesecu
nastanka osiguranog slučaja.

Iznimno od odredbe članka 75. stavke 1. ovog Pravilnika,
ako osiguraniku nije isplaćena niti jedna plaća u
razdoblju iz stavke 1. ovog članka jer se sve vrijeme nalazio
na bolovanju i ostvarivao pravo na nadoknadu plaće koju
isplaćuje Zavod ili se isplaćuje na teret sredstava
Zavoda, kao osnovica za nadoknadu uzima se osnovica utvrđena
za nadoknadu plaće za bolovanje za prethodni osigurani slučaj.

Članak 79.

Osiguranicima koji obavljaju gospodarsku djelatnost, odnosno samostalno
obavljaju profesionalnu djelatnost u sklopu zanimanja, osnovica
za nadoknadu plaće utvrđuje se sukladno odredbama ovog
Pravilnika.

Članak 80.

Osnovica za nadoknadu utvrđena prema odredbama ovog Pravilnika
služi za obračun nadoknade plaće za sve vrijeme
trajanja neprekidnog bolovanja.

Pod neprekidnim bolovanjem prema stavci 1. ovog članka
smatra se neprekidno trajanje bolovanja zbog istog uzroka bolovanja,
bez ijednog radnog dana prekida, odnosno s prekidom jednog ili
najviše 30 dana kada je do ponovnog bolovanja došlo
zbog iste bolesti, ozljede ili stanja prema šifri međunarodne
klasifikacije bolesti (nastavno bolovanje).

Pod uzrokom bolovanja u smislu stavke 2. ovog članka podrazumijeva
se bolest neovisno o njezinoj šifri prema međunarodnoj
klasifikaciji bolesti, te svaki drugi pojedinačni razlog
odsutnosti s rada za koji prema Zakonu osiguraniku pripada pravo
na nadoknadu plaće (porodni dopust, njega člana obitelji,
pratnja i sl.).

U slučaju iz stavke 2. ovog članka nadoknada plaće
obračunava se i isplaćuje od iste osnovice za nadoknadu
i na teret obveznika isplate te nadoknade u visini i trajanju
propisanom Zakonom, općim aktom pravne, odnosno fizičke
osobe - poslodavca, te ovim Pravilnikom.

Članak 81.

Podaci o isplaćenim plaćama koje služe za utvrđivanje
osnovice za nadoknadu iskazuju se na tiskanici »Potvrda o
plaći«, koja je sastavni dio ovog Pravilnika.

Podatke u tiskanici iz stavke 1. ovog članka unosi ovlaštena
osoba pravne, odnosno fizičke osobe i dostavlja je Zavodu.

*3.2. Način valorizacije (povećanja) osnovice
za nadoknadu plaće*

Članak 82.

Osiguraniku kojem se nadoknada plaće obračunava i
isplaćuje od iste osnovice za nadoknadu neprekidno u trajanju
propisanom Zakonom, osnovica za nadoknadu preračunat će
se na odgovarajući viši iznos i od tako povećane
osnovice ponovno odrediti pripadajuća nadoknada plaće,
ako je ispunjen Zakonom propisan uvjet za valorizaciju (povećanje)
osnovice.

U slučaju iz stavke 1. ovog članka, osnovica za
nadoknadu valorizirat će se osiguraniku - korisniku nadoknade
plaće za onoliko postotaka za koliko je porastao prosjek
plaće kod poslodavca u vremenu trajanja bolovanja, prema
prosjeku plaće utvrđenom za prethodno obračunsko
razdoblje.

Pod obračunskim razdobljem prema stavci 2. ovog članka
smatra se razdoblje neprekidnog bolovanja osiguranika - korisnika
nadoknade plaće, odnosno razdoblje za koje je utvrđena
osnovica za nadoknadu prema članku 75. i 78. ovog Pravilnika,
usporedbom kojih se utvrđuje postotak za valorizaciju osnovice
za nadoknadu (valorizacijski koeficijent).

Članak 83.

Pri izračunavanju prosječne plaće zbog utvrđivanja
valorizacijskog koeficijenta prema članku 82. ovog Pravilnika,
iznosi plaće isplaćeni na osnovi periodičnih
obračuna, odnosno završnog računa ili na osnovi
obračunatih razlika plaće (retroaktivna promjena
vrijednosti poslova radnog mjesta) uzimaju se u svojoj alikvotnoj
vrijednosti ovisno o broju mjeseci obračunskog razdoblja
za koje je ta isplata izvršena, pod uvjetom da je njihova
isplata izvršena u roku propisanom člankom 76. stavkom
3. ovoga Pravilnika.

Članak 84.

Osiguraniku kojem se valorizacija osnovice ne može izvršiti
sukladno odredbi članka 82. ovog Pravilnika, osnovica za
nadoknadu valorizirat će se za onoliko postotaka za koliko
je porasla najniža plaća utvrđena sukladno Zakonu
o radu u vremenu trajanja bolovanja korisnika nadoknade plaće,
prema istoj najnižoj plaći utvrđenoj za prethodno
obračunsko razdoblje.

Članak 85.

Ako valorizacija osnovice za nadoknadu nije izvršena prema
članku 82. i 84. ovog Pravilnika jer je porast plaća
bio manji od Zakonom propisanog postotka, valorizacija osnovice
za nadoknadu, izvršit će se nakon ispunjenja uvjeta
za valorizaciju, nakon proteka sljedeća tri mjeseca neprekidnog
primanja nadoknade plaće od iste osnovice za nadoknadu,
s tim da tako povećana nadoknada plaće pripada od
prvog idućeg dana od dana ispunjenja uvjeta za valorizaciju.

U slučaju iz stavke 1. ovog članka, osnovica za
nadoknadu povećava se za onoliko postotaka za koliko je
porastao prosjek plaće sukladno odredbi članka 82.
ovog Pravilnika, u vremenu neprekidnog bolovanja osiguranika -
korisnika nadoknade plaće, prema istom prosjeku utvrđenom
za prethodno obračunsko razdoblje.

Članak 86.

Povećanje nadoknade plaće prema članku 82.
do 85. ovog Pravilnika, izvršit će po službenoj
dužnosti Zavod, odnosno poslodavac koji prema odredbi Zakona
obavlja obračun i isplatu nadoknade plaće na teret
sredstava Zavoda, a na osnovi podataka o kretanju prosjeka plaća
kod poslodavca u odnosnim obračunskim razdobljima prikazanim
u tiskanici »Potvrda o porastu prosječne plaće«
koja je sastavni dio ovog Pravilnika.

Kada valorizaciju osnovice za nadoknadu obavlja Zavod, podatke
o kretanju prosjeka plaća poslodavac je obvezan Zavodu dostaviti
na tiskanici iz stavke 1. ovog članka, neposredno ili putem
osiguranika - korisnika nadoknade plaće, ili ih pribavlja
Zavod.

*3.3. Visina nadoknade plaće*

Članak 87.

Mjesečna nadoknada plaće za puno radno vrijeme kada
se isplaćuje na teret sredstava Zavoda, utvrđena sukladno
odredbama Zakona i ovog Pravilnika, ne može iznositi manje
od najnižeg iznosa nadoknade plaće niti više od
peterostrukog najnižeg iznosa nadoknade plaće, koju
utvrđuje Zavod općim aktom sukladno članku 34.
stavci 1. Zakona, vrijedećeg za mjesec za koji pripada nadoknada
plaće.

Članak 88.

Nadoknada plaće koja se isplaćuje na teret sredstava
Zavoda, ako Zakonom nije drukčije propisano, iznosi:

- 80% od osnovice za nadoknadu za prvih šest kalendarskih
mjeseci bolovanja

- 90% od osnovice za nadoknadu od prvog sljedećeg dana nakon
isteka roka trajanja bolovanja iz podstavke 1. ove stavke

- 100% od osnovice za nadoknadu, u slučajevima propisanim
člankom 34. Zakona.

Iznimno od stavke 1. ovog članka, kada osiguranik njeguje
člana obitelji ili je pratilac osigurane osobe, sukladno
odredbi članka 21. točke 4. i 5. Zakona nadoknada
plaće iznosi 90% od osnovice za nadoknadu za sve vrijeme
trajanja njegove spriječenosti za rad.

IV. OSTVARIVANJE PRAVA IZ OBVEZNOG ZDRAVSTVENOG OSIGURANJA

***1. Ostvarivanje zdravstvene zaštite***

Članak 89.

Osigurana osoba koja je zdravstvenu zaštitu ostvarila mimo
uvjeta i načina propisanih ovim Pravilnikom i općim
aktima Zavoda, kao i u slučaju da je zdravstvenu zaštitu
koristila na području Republike Hrvatske u zdravstvenoj
ustanovi ili ordinaciji doktora privatne prakse s kojima Zavod
nije sklopio ugovor o pružanju zdravstvene zaštite,
obvezna je u cijelosti snositi nastale troškove zdravstvene
zaštite. Osigurana osoba kojoj je pružena zdravstvena
zaštita u hitnim slučajevima u zdravstvenoj ustanovi
ili ordinaciji privatne prakse koje imaju ugovor sa Zavodom može
tražiti povrat troškova u postupku propisanom općim
aktima Zavoda.

Članak 90.

Osigurana osoba kojoj je ugovorna zdravstvena ustanova, odnosno
ugovorni zdravstveni djelatnik neopravdano naplatio zdravstvenu
uslugu, odnosno odbio propisati na recept lijek s liste lijekova
koji je za osiguranu osobu medicinski indiciran, ima pravo na
povrat tih troškova ako u postupku pri mjerodavnom područnom
uredu Zavoda, pokrenutom na njezin zahtjev utvrdi da se radi o
korištenju zdravstvene zaštite iz obveznog zdravstvenog
osiguranja i ako predoči račun za plaćenu
zdravstvenu uslugu, odnosno plaćeni lijek i medicinsku dokumentaciju
u svezi s tim.

***2. Ostvarivanje novčanih nadoknada i pomoći***

*2.1. Ostvarivanje nadoknade plaće za vrijeme

*bolovanja**

Članak 91.

Nadoknadu plaće osiguranik ostvaruje kod pravne, odnosno
fizičke osobe - poslodavca, sukladno odredbama članka
22. i 23. Zakona i ovog Pravilnika.

Članak 92.

O pravu na nadoknadu plaće odlučuje se, u pravilu,
bez donošenja pisanog rješenja, na osnovi izvješća
o bolovanju koje izdaje izabrani doktor opće medicine.

Iznimno od stavke 1. ovog članka kada se bolovanje koristi
zbog porodnog dopusta do jedne, odnosno tri godine života
djeteta, posvojiteljskog dopusta, prava na rad u skraćenom
radnom vremenu do jedne, odnosno tri godine života djeteta
iz članka 21. stavke 1. točke 7. Zakona, dopusta
iz članka 21. stavke 1. točke 8. Zakona, te stanke
za dojenje djeteta iz članka 21. stavke 1. točke
9. Zakona, o pravu na nadoknadu plaće odlučuje se
pisanim rješenjem, a na osnovi zahtjeva osiguranika, te na
osnovi zahtjeva nezaposlene majke o pravu na novčanu nadoknadu
za vrijeme korištenja porodnog dopusta za blizance, treće
i svako sljedeće dijete do navršene treće godine
života djeteta.

Članak 93.

Izabrani doktor opće medicine koji je utvrdio početak
i prestanak bolovanja osiguranika sukladno odredbama općih
akata Zavoda, ispunjava i izdaje osiguraniku tiskanicu »Izvješće
o bolovanju«.

Tiskanica iz stavke 1. ovog članka sastavni je dio ovog
Pravilnika.

Kada izabrani doktor medicine iz stavke 1. ovog članka
utvrdi da je osiguraniku prestalo bolovanje, u izvješće
o bolovanju upisuje datum prestanka bolovanja i šifru završne
dijagnoze.

Šifre početne i završne dijagnoze bolesti upisuju
se u izvješće o bolovanju prema međunarodnoj klasifikaciji
bolesti, ozljeda i uzroka smrti.

Članak 94.

Izvješće o bolovanju izdaje se:

1. kada bolovanje tereti sredstva pravne, odnosno fizičke
osobe - poslodavca:

a) posljednjeg dana bolovanja, ako je bolovanje trajalo kraće
od 7 odnosno 42 dana (članak 22. Zakona)

b) 7., odnosno 42. dana bolovanja ako je bolovanje trajalo duže
od 7, odnosno 42 dana

2. kada bolovanje tereti sredstva Zavoda:

a) posljednjeg dana bolovanja ako je bolovanje prestalo prije
posljednjeg dana u mjesecu

b) posljednjeg dana u mjesecu ako bolovanje prelazi iz jednog
mjeseca u drugi.

Za vrijeme trajanja bolovanja unutar rokova iz stavke 1. ovog
članka, izabrani doktor opće medicine obvezan je
na zahtjev osiguranika poradi obračuna nadoknade plaće
izdati pisanu obavijest o trajanju bolovanja.

Članak 95.

Osiguraniku, koji je tijekom radnog vremena izbivao s rada zbog
određenog liječenja ili medicinskog ispitivanja, sukladno
odredbi članka 21. točke 2. Zakona izabrani doktor
opće medicine izdat će izvješće o bolovanju
za onoliko sati za koliko je osiguranik izostao s rada tijekom
radnog vremena.

Članka 96.

Nadoknada plaće koja na osnovi propisa o radu osiguranici
pripada nakon prekida porodnog dopusta zbog mrtvorođenog djeteta
ili smrti novorođenog djeteta, obračunava se i isplaćuje
kao pravo s osnove korištenja porodnog dopusta za sve vrijeme
trajanja bolovanja, koje je prema izvješću o bolovanju
izabranog doktora opće medicine potrebno osiguranici zbog
oporavka od porođaja i psihičkog stanja uzrokovanog
gubitkom djeteta, s tim da osiguranici to bolovanje ne može
biti kraće od 45 dana.

Ako bolovanje u smislu stavke 1. ovog članka potraje duže
od Zakonom propisanog za korištenje porodnog dopusta nadoknada
plaće obračunava se i isplaćuje sukladno odredbi
članka 22. Zakona.

Članak 97.

Osiguranik nema pravo na nadoknadu plaće u slučajevima
iz članka 32. Zakona i to od dana nastanka tih slučajeva
do dana njihovog prestanka, odnosno prestanka posljedica uzrokovanim
tim slučajevima.

Činjenicu prestanka postojanja slučaja, odnosno
njegove posljedice u smislu stavke 1. ovog članka, utvrđuje
izabrani doktor opće medicine u suglasnosti s kontrolorom
Zavoda, odnosno mjerodavni područni ured Zavoda.

Osiguranik koji obavlja gospodarsku djelatnost ili samostalno
u obliku zanimanja obavlja profesionalnu djelatnost, nema pravo
na nadoknadu plaće za vrijeme bolovanja ako je navršio
65 godina života i 20 godina staža osiguranja.

O nepriznavanju nadoknade plaća u smislu stavke 1. i 3.
ovog članka, na zahtjev osiguranika, mjerodavni područni
ured Zavoda izdaje pisano rješenje protiv kojeg osiguranik
ima pravo žalbe Direkciji Zavoda.

*2.2. Ostvarivanje drugih novčanih nadoknada
i pomoći*

Članak 98.

Nadoknada prijevoznih troškova, pogrebnih troškova te
pomoć za opremu novorođenog djeteta isplaćuje
se na osnovi dokaza propisanih ovim Pravilnikom i propisima koje
je donio ministar zdravstva, bez donošenja pisanog rješenja.

Na zahtjev osigurane osobe, koja nije zadovoljna izvršenom
isplatom, prema stavci 1. ovog članka izdaje se pisano
rješenje protiv kojeg osigurana osoba ima pravo žalbe
Direkciji Zavoda.

*2.2.1. Ostvarivanje nadoknade troškova prijevoza*

Članak 99.

Pravo na nadoknadu troškova prijevoza u svezi s korištenjem
zdravstvene zaštite i ostvarivanje drugih prava iz zdravstvenog
osiguranja, osigurane osobe ostvaruju na osnovi putnog naloga
i putne karte. U slučaju da osigurana osoba nije priložila
putnu kartu priznat će joj se troškovi prijevoza prema
najkraćoj relaciji i po najnižoj cijeni za redovna
prijevozna sredstva javnog prometa.

Putni nalog predstavlja valjanu pravnu osnovu za isplatu troškova
prijevoza samo ako sadrži sve tražene podatke.

Tiskanica putnog naloga sastavni je dio ovog Pravilnika.

Članak 100.

Iznimno od odredbe članka 99. ovog Pravilnika, a u slučajevima
iz članka 70. ovog Pravilnika, osigurane osobe imaju pravo
na troškove prijevoza i bez posjedovanja putnog naloga s
time da su obvezne priložiti medicinsku dokumentaciju koja
potvrđuje nužnost prijevoza u hitnim slučajevima.

Članak 101.

Pravo na nadoknadu troškova prijevoza osigurana osoba koja
hemodijalizu koristi kao kronični bubrežni bolesnik
ostvaruje na osnovi potvrde ugovorne zdravstvene ustanove, a u
slučaju iz članka 67. stavke 4. ovog Pravilnika
i na osnovi pisane izjave o udaljenosti od stana do ugovorne zdravstvene
ustanove u kojoj se dijaliza provodi.

Isplata nadoknade iz ovog članka dospijeva 15. i 30. u
mjesecu za tekući mjesec.

*2.2.2 Ostvarivanje nadoknade pogrebnih troškova*

Članak 102.

Pravna ili fizička osoba koja je izvršila pokop umrlog
osiguranika ostvaruje pravo na nadoknadu pogrebnih troškova
u visini propisanoj člankom 61. i 62. ovog Pravilnika,
na osnovi dokaza o smrti osiguranika (smrtni list) i dokaza o
izvršenom pokopu osiguranika (račun o izvršenom
pokopu ili kremiranju), odnosno potvrde zdravstvene ustanove o
eksplantaciji organa.

***3. Zaštita prava iz zdravstvenog osiguranja***

Članak 103.

Pravo na novčane nadoknade i pomoći osigurane osobe,
u pravilu, ostvaruju kod mjerodavnog područnog ureda odnosno
ispostave područnog ureda Zavoda prema mjestu prebivališta
osigurane osobe, ako Zakonom nije drukčije propisano, dok
se povrat nadoknade plaće obavlja pri područnom uredu
Zavoda prema sjedištu isplatitelja plaće.

Članak 104.

O pravu na nadoknadu plaće odlučuje se, u pravilu,
bez donošenja pisanog rješenja na osnovi izvješća
o bolovanju osiguranika.

Kada se isplata nadoknade plaće i ostalih nadoknada i pomoći
obavlja na osnovi podnijetih dokaza, bez donošenja pisanog
rješenja, područni ured Zavoda obvezan je na zahtjev
osigurane osobe izdati pisano rješenje.

Članak 105.

Poradi zaštite prava iz obveznog zdravstvenog osiguranja,
osiguranim osobama osigurava se dvostupnost rješavanja u
postupku pokrenutom na njihov zahtjev.

O pravima iz stavke 1. ovog članka u prvom stupnju rješava
mjerodavni područni ured Zavoda, ako nije drukčije
propisano.

Protiv rješenja područnog ureda Zavoda osigurana osoba
ima pravo žalbe Direkciji Zavoda.

Žalba ne odgađa izvršenje rješenja.

Rješenje Direkcije Zavoda donijeto po žalbi osigurane
osobe je konačno i protiv njega se može pokrenuti
upravni spor pred Upravnim sudom Hrvatske.

Članak 106.

U postupku rješavanja o pravima iz zdravstvenog osiguranja
primjenjuju se odredbe Zakona o općem upravnom postupku,
ako Zakonom nije drukčije propisano.

***4. Dospijeće prava i rokovi***

Članak 107.

Osiguraniku zaposlenom pri pravnoj, odnosno fizičkoj osobi
- poslodavcu, zahtjev za isplatu nadoknade plaće dospijeva
danom kojim dospijeva isplata plaće kod poslodavca, za odnosni
mjesec.

Osiguraniku koji obavlja gospodarsku djelatnost, odnosno samostalno
obavlja profesionalnu djelatnost u sklopu zanimanja, zahtjev za
isplatu nadoknade plaće dospijeva posljednjeg dana bolovanja,
odnosno posljednjeg dana u mjesecu za taj mjesec.

Članak 108.

Zahtjev za isplatu nadoknade dospijeva:

1. za pogrebne troškove, na dan smrti osiguranika

2. za prijevozne troškove, na dan kad su prijevozni troškovi
učinjeni

3. za troškove nastale u svezi s ostvarivanjem pojedinih
oblika ili mjera zdravstvene zaštite, na dan kad je učinjen
trošak.

Zahtjev za isplatu pomoći za opremu novorođenog djeteta,
dospijeva danom rođenja ili usvojenja djeteta.

Članak 109.

Zahtjev za ostvarivanje prava na novčane nadoknade i pomoći
zastarijeva nakon isteka roka od tri godine od dana dospjelosti
prava.

IV. PRIJELAZNE I ZAVRŠNE ODREDBE

Članak 110.

Danom primjene ovog Pravilnika prestaje vrijediti Pravilnik o
pravima, uvjetima i načinu ostvarivanja prava iz obveznog
zdravstvenog osiguranja (»Narodne novine« broj 4/94,
81/94, 31/95, 57/96, 71/96, 108/96 i 79/97) i Pravilnik o uvjetima
i načinu ostvarivanja prava na zdravstvenu zaštitu
(»Narodne novine« broj 2/96, 26/96, 140/97 i 22/98),
osim članka 11., 12., 13. i 14. koji se primjenjuju do
donošenja općeg akta kojim se uređuju uvjeti, postupak
i način izbora doktora primarne zdravstvene zaštite.

Članak 111.

Ovaj Pravilnik stupa na snagu osmog dana od dana objave u »Narodnim
novinama«, a primjenjuje se od 1. lipnja 1999. godine.

Klasa: 025-04/99-01/6
Urbroj: 338-01-01-99-1
Zagreb, 26. ožujka 1999.

Predsjednik Upravnog vijeća
Hrvatskog zavoda za zdravstveno osiguranje
**doc. dr. sc. Mate Ljubičić,** v. r.

![](dodatni/372146.gif)

![](dodatni/372147.gif)

![](dodatni/372148.gif)

NAPUTAK O NAČINU POPUNJAVANJA

- Potvrda se popunjava u dva primjerka od kojih jedan zadržava
poslodavac. Uz navedeni primjerak, poslodavac je dužan čuvati
izvorne podatke na osnovi kojih je izradio ovu potvrdu, kako bi
se mogla obaviti kontrola podataka.

(1.) Upisuje se iznos plaće koja je na osnovi Ugovora o
radu, a po osnovama i mjerilima koji su utvrđeni općim
aktom poslodavca o raspodjeli plaće, obračunata zaposleniku
za rad u punom, skraćenom i produženom radnom vremenu,
nadoknade plaće isplaćene po odredbama Zakona o radu,
nadoknade plaće isplaćene na teret poslodavca te alikvotni
dio plaće po osnovi razlika koje se odnose na odnosni mjesec
(članak 75. Pravilnika).

(2.) Upisuje se iznos obračunske plaće umanjene za
zakonom propisane poreze, prireze i doprinose, s tim da se

a) u koliko je u odnosnom mjesecu isplaćeno više plaća
upisuje zbroj isplaćenih plaća,

b) u koliko u odnosnom mjesecu nije bila isplaćena niti
jedna plaća upisuje iznos 0 (nula).

(3.) Upisuje se iznos koji se dobije kada se zbroj ukupno isplaćenih
plaća podijeli sa šest, a u slučaju isplaćenih
nadoknada plaća na teret HZZO, odnosni mjeseci se isključuju.

Satna osnovica za obračun nadoknade plaće utvrđuje
se na način da se prosječni iznos plaće podijeli
s brojem sati rada za mjesec za koji se obračunava nadoknada
plaće.

![](dodatni/372149.gif)

NAPUTAK O NAČINU POPUNJAVANJA

- Potvrda se popunjava u dva primjerka od kojih jedan zadržava
poslodavac. Uz navedeni primjerak, poslodavac je dužan čuvati
izvorne podatke na osnovi kojih je izradio ovu potvrdu, kako bi
se mogla obaviti kontrola podataka.

(1.) Upisuje se obračunsko razdoblje za koje je bila utvrđena
osnovica za nadoknadu plaće, odnosno kada se valorizacijski
koeficijent utvrđuje drugi ili više puta upisuje se obračunsko
razdoblje korištenja povećane nadoknade.

(2.) Upisuje se uporedno razdoblje od nastavna tri mjeseca neprekidnog
bolovanja (članak 33. stavak 2. Zakona)

(3.) Upisuje se iznos plaće koja je na osnovi Ugovora o
radu, a po osnovama i mjerilima koji su utvrđeni općim
aktom poslodavca o raspodjeli plaće, obračunata zaposlenicima
za rad u punom, skraćenom i produženom radnom vremenu,
nadoknade plaće isplaćene po odredbama Zakona o radu,
nadoknade plaće isplaćene na teret poslodavca te alikvotni
dio plaće po osnovi razlika koje se odnose na odnosni mjesec.

![](dodatni/372150.gif)

![](dodatni/372151.gif)

![](dodatni/372152.gif)

![](dodatni/372153.gif)

Pravilnik, NN 43/1999-860
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)